Navachab streef na volhoubaarheid - Sakenuus - Republikein
Thursday, April 18th, 16:16:28
Navachab streef na volhoubaarheid
Produksiekoste net te hoog
16 April 2019 | Sakenuus
Augetto Graig - Daar is geen waarheid in onlangse mediaberigte dat tot 400 werksgeleenthede by die Navachab-goudmyn in gevaar is nie.
So sê die hoofbestuurder van die myn, mnr. George Botshiwe.
Volgens hom het die myn 420 permanente werknemers in totaal, en 'n verdere 120 werknemers wat vir kontrakteurs werk.
“Wat wel waar is, is dat die maatskappy vrywillige skeidings- en vroeë aftreepakkette vir werknemers aangebied het. Die sperdatum vir aansoeke om hierdie pakkette is 23 April 2019.”
Volgens hom is die myn se grootste uitdaging tans die jare lange hoë produksiekoste van die myn, wat aangespreek word om langtermynvolhoubarheid te verseker. Dit is waarom strategiese besluite geneem is wat 'n impak op mynoperasies het, sê hy.
“Die teiken is om produksiekoste met tussen 20% en 25% te verminder. Die aanbod vir vrywillige skeiding of vroeë aftrede is deel van dié proses,” sê Botshiwe.
Volgens hom is Navachab in wese 'n laegraadmyn wat hoogs sensitief is vir bedryfskostes, inflasie en fluktuasies in makroëkonomiese omstandighede soos die goudprys en wisselkoers. “Ongelukkig het die koste van produksie oor die afgelope jare toegeneem, terwyl die gehalte van ons erts terselfdertyd gedaal het,” sê hy.
Botshiwe het gesê die mynbestuur het kort nadat QKR Namibië die myn gekoop het, ingetree om bedryfskoste tot volhoubare vlakke te verminder. “Dit het egter nie genoeg positiewe kontantvloei geskep nie, en gereelde beleggings deur die aandeelhouer was nie genoeg om toenemende produksiekoste heeltemal te dek nie. Dit terwyl produksievolumes effens gegroei het, wat effektief tot 'n hoër per eenheid koste van goudproduksie gelei het,” sê hy.
“Sake kon nie so voortduur nie, want dit was onvolhoubaar. Die bestuur het dus laas jaar op 'n nuwe ingrypingstrategie besluit om die situasie om te keer. Ons probeer nou ten beste navigeer - soos 'n verantwoordelike bydraer tot sosioëkonomiese ontwikkeling in die streek - om die impak op ons werknemers, gemeenskappe en ekonomie van die land te verminder,” het Botshiwe gesê.
Volgens hom is die verteenwoordigende vakbond en personeel ingelig oor die strategie en is dit in Augustus 2018 geïmplementeer.
Dit het in 'n redelike kort tydperk, vanaf Augustus 2018 tot Januarie 2019, betekenisvolle resultate opgelewer, het hy gesê. “Die strategiese ingrypings wat die myn in 2018 van stapel gestuur het, is om te verseker dat Navachab 'n lopende saak bly, en gevolglik 'n veilige en betroubare werkgewer op Karibib en in die streek.”
“Ons is vol vertroue oor die sukses van die strategie,” het Botshiwe gesê.
“Voldoening aan kostebesnoeiingteikens, verbeterde produktiwiteit en doeltreffendheid deur middel van strategiese herbelyningpogings, gekombineer met bykomende beleggings - wat algemeen is in mynboubedrywighede - gee ons vertroue vir 'n verlengde mynlewe, winsgewendheid en volhoubaarheid.”